Plenković je upravo i službeno izašao s imenima ministara koji odlaze. Dakle, osim Kuščevića, Gorana Marića i Pejčinović Burić, koja jedina nije otišla zbog afera, iz Vlade, kako je već ranije procurilo u medije, izlaze: Tomislav Tolušić, Gabrijela Žalac i Nada Murganić.

Premijer je otkrio i imena koja će ih zamijeniti i zapravo potvrdio medijska nagađanja. Na čelo Ministarstva regionalnog razvoja i fondova Europske unije umjesto Žalac dolazi Marko Pavić, dosadašnji ministar rada i mirovinskoga sustava koji je bio među onima koji su se spominjali kao potencijalni ministri na odlasku, no očito je preživio čišćenje. Njega će zamijeniti dosadašnji šef Hrvatskog zavoda za mirovinsko osiguranje Josip Aladrović. Ministarstvo poljoprivrede od Tolušića preuzima Marija Vučković, dosadašnja državna tajnica u tom ministarstvu. Saborska zastupnica Vesna Bedeković zamijenit će Murganić na čelu Ministarstva za demografiju i socijalnu politiku.

Mario Banožić bit će novi ministar državne imovine, a dosad je vodio Ured državne uprave u Vukovarsko-srijemskoj županiji. Ministricu vanjskih i europskih poslova zamijenit će veleposlanik u Njemačkoj Gordan Grlić-Radman. Od ranije znamo da će Ivan Malenica zamijeniti Kuščevića na čelu Ministarstva uprave. Plenković je potvrdio i da će novi potpredsjednici Vlade biti Davor Božinović i Zdravko Marić.

Novi državni tajnici

Premijer je rekao i da će sutra Vlada imenovati i troje novih državnih tajnika. Nikolina Brnjac bit će nova državna tajnica u ministarstvu vanjskih poslova, Sanja Putica bit će nova državna tajnica u Ministarstvu obrazovanja, a Josip Bilaver postaje novi državni tajnik u ministarstvu mora prometa i infrastrukture.

Plenković se javnosti obratio nakon sastanka koalicijskih partnera koji je održan u zgradi Vlade, nakon sastanka vrha HDZ-a. Prije nego što je izašao s imenima u javnost, Plenković je dobio podršku svoje stranke i partnera. “Dobio sam potporu da donesemo osvježenja. Taj proces je podrazumijevao veću konstrukciju Vlade, konzultacije su iznjedrile prijedloge koje su podržali i predsjedništvo stranke i koalicijski partneri”, rekao je.

“Uobičajeno je krajem treće godine napraviti promjene koje će omogućiti Vladi da nastavi bez opterećenja s aktivnostima koje se odnose na rast gospodarstva i smanjivanje tenzija u društvu, i u konačnici da ostvarimo ono za što smo dobili povjerenje na izborima”, dodao je. Na pitanje zašto su ministri izgubili njegovo povjerenje, Plenković nije odgovorio konkretno. “Osvježenja su bila nužna, cijeneći što su ministri radili do sada. No, slika je bila opterećujuća”. Bago ga je potom pitao za ministre Pavića i Kujundžića, zašto su ostakli kad također nemaju dobru percepciju u javnosti. Ni tu premijer nije bio konkretan, uglavnom je pričao o referendumu za mirovinu.

Izjave Tolušića i Murganić

Ranije danas, nakon sastanka vrha HDZ-a u središnjici stranke, svoje smjene komentirali su Tolušić i Murganić, dok je Žalac samo prošla pored novinara.

“Ako će moj odlazak na neki način resetirati sve ovo što smo prošli i dati šansu za neka nova rješenja, ja sam za”, rekla je Murganić. Na pitanje je li zaslužila da bude smijenjena, rekla je kako je ona prihvatila da i njeno ministarstvo bude dio rekonstrukcije. “Dobar je tim ostao, ima u ministarstvu vrijednih ljudi koji imaju želju da promijene zakone”, rekla je Murganić, dodavši da ostavlja “dobre temelje svojoj nasljednici”.

Tolušić je poručio da je “u resoru poljoprivrede napravljeno puno toga”, ali da se nada će njegova nasljednica, dosadašnja državna tajnica nastaviti isto. “Politika je umijeće mogućega”, rekao je.